Fit-8 ta' Diċembru 2016, il-Kunsill adotta regolament li jipposponi bi 12-il xahar id-data ta' applikazzjoni tar-regoli dwar prodotti aggregati ta' investiment għall-konsumaturi bbażat fuq l-assigurazzjoni (PRIIPs). Ir-Regolament 1286/2014 għandu issa jiġi applikat mill- 1 ta' Jannar 2018 , minflok mill-31 ta' Diċembru 2016 kif kien stabbilit inizjalment. Id-dewmien ta' sena ser jippermetti li jiġu definiti l-istandards tekniċi regolatorji, filwaqt li jitħalla biżżejjed żmien għall-industrija biex taddatta għar-regoli l-ġodda. Dan seħħ wara li l- Parlament Ewropew oġġezzjona għall-istandards tekniċi regolatorji li kienu inizjalment adottati mill-Kummissjoni. Ir-Regolament 1286/2014 għandu l-għan li jtejjeb it-trasparenza tas-suq għall-investituri fil-livell tal-konsumatur u jagħti spinta lill-fiduċja tal-konsumatur fis-swieq finanzjarji. Dan għandu l-għan li jiżgura li l-investituri fil-livell tal-konsumatur dejjem jirċievu l-informazzjoni li jeħtieġu biex jieħdu deċiżjonijiet infurmati, peress li l-asimmetriji tal-informazzjoni jagħmluha diffiċli li jiġu vvalutati jew imqabbla r-riskji u l-prezz tal-prodotti . Dan jirrikjedi li jitfasslu dokumenti bit-tagħrif ewlieni għall-PRIIPs kollha, speċifikament fondi ta' investiment u depożiti strutturati, u kif ukoll polzi tal-assigurazzjoni fuq il-ħajja b'element ta' investiment. Oġġezzjoni tal-parlament Fl-14 ta' Settembru 2016, il-Parlament oġġezzjona għall-istandards tekniċi regolatorji stabbiliti mill-Kummissjoni permezz ta' regolament delegat. L-istandards li jirrigwardaw il-preżentazzjoni, il-kontenut, ir-rieżami u r-reviżjoni tad-dokumenti bit-tagħrif ewlieni. Dawn kienu mistennija japplikaw mill-31 ta' Diċembru 2016, l-istess data tar-Regolament tal-PRIIPS innifsu. Kaġun tal-oġġezzjoni tal-Parlament, ir-regolament delegat tal-Kummissjoni ma jistax jidħol fis-seħħ . Qegħdin jitħejjew standards tekniċi regolatorji ġodda. L-istandards tekniċi regolatorji jitħejjew mill-awtoritajiet superviżorji Ewropej: l-Awtorità Ewropea tal-Assigurazzjoni u l-Pensjonijiet tax-Xogħol, l-Awtorità Bankarja Ewropea u l-Awtorità Ewropea tat-Titoli u s-Swieq. Adozzjoni Ir-regolament li jipposponi d-data ta' applikazzjoni ġie adottata mingħajr diskussjoni f'laqgħa tal-Kunsill Impjiegi, Politika Soċjali, Saħħa u Affarijiet tal-Konsumatur. Il-Parlament approva t-test fl-ewwel qari fl-1 ta' Diċembru 2016. Regolament ta' Diċembru 2016 li jipposponi l-applikazzjoni tar-regolament dwar il-PRIIPs Stqarrija għall-istampa tal-Kunsill dwar l-adozzjoni tar-regolament ta' Novembru 2014 dwar il-PRIIPs Nota dwar l-oġġezzjoni tal-PE ta' Settembru 2016 dwar l-istandards regolatorji tekniċi tal-PRIIPs Ara l-paġna tal-laqgħa